ועדת הפנים ואיכות הסביבה, כנסת 17, פרוטוקול מספר 206, 2007-08-07 11:30

אופיר פינס-פז: צהריים טובים, אני מתכבד לפתוח את הדיון בוועדת הפנים והגנת הסביבה.

אופיר פינס-פז: על סדר היום שלנו נמצאת הצעת חוק המשטרה בכל מה שקשור להעסקת שוטרים בשכר.

אופיר פינס-פז: קיימנו כבר 2 ישיבות בהצעת החוק הזו, זה דבר שאני לא נוהג לעשות, אני אוהב להכריע או לפה או לשם אבל נקלענו לאיזושהי התדיינות מוגזמת אבל אין מה לעשות.

אופיר פינס-פז: לא התרגלתם למצב הקיים הרי הוראת השעה בוטלה, אז אולי התרגלתם ואפשר להמשיך הלאה.

אופיר פינס-פז: אם התרגלתם אז למה השר לביטחון פנים מציע את הצעת החוק?

מרים פרנקל-שור: הנוסח המובא לדיון שחולק התחלנו לעבוד לגבי העסקת שוטרים בשכר לפרטי.

מרים פרנקל-שור: אני מאבחנת בין שני דברים שהצעת החוק הזו מבקשת להסדיר.

מרים פרנקל-שור: הצעת החוק הזו מבקשת לעגן את הקצאת 'שוטרים בשכר לרגל אירוע פרטי שעורך אדם ובסעיף גד להצעת החוק זה הקצאת שוטרים בשכר לגופים שמנויים בתוספת לשם ביצוע סמכויותיהם על פי דין.

מרים פרנקל-שור: מה שכרגע מונח בפני הוועדה זה עיגון קריטריונים לשיקול דעתו של מי שצריך להחליט על שוטרים בשכר גם על סמך ועל בסיסו של פסק דין מולטי מדיה, פסק דין של השופט חשין וגם דברים שמצאנו לנכון לשאוב מהנוהל הפנימי של המשטרה.

מרים פרנקל-שור: הפצנו את הנוסח, אני מבינה שיש עליו הערות.

מרים פרנקל-שור: בעקבות הישיבה המקדימה שקיימתי אצלי הבוקר גם לנו יש הערות לגבי התפיסה שאולי צריכה להיות כאן לגבי ההקצאה.

מרים פרנקל-שור: האם אתה רוצה שאדבר גם על הקצאת שוטרים לגופים הציבוריים במגזר הציבורי?

מרים פרנקל-שור: על ההסכמה שמתרקמת?

אופיר פינס-פז: מה ההסכמה?

מרים פרנקל-שור: פרסנו בפני המשטרה ובפני משרד המשפטים את התפיסות העקרוניות מדוע אנחנו מתנגדים להסדר החקיקתי המוצע כאן.

מרים פרנקל-שור: היועצת המשפטית לכנסת שוחחה אתמול ארוכות גם עם קובי הבר הממונה על התקציבים וגם עם הראל בלינדה שעובד עימו.

מרים פרנקל-שור: הם הבינו את המחלוקת שקיימת, מצד שני יש צרכים בפרקטיקה של הרשויות השונות להקצאת השוטרים.

מרים פרנקל-שור: יש כרגע הסכמה שלנו בכפוף כמובן להסכמת הוועדה, להאריך את הוראת השעה ל-3 חודשים נוספים על מנת להיכנס לעבודה ולמצוא חלופות.

מרים פרנקל-שור: הצענו חלופות, האוצר ביקש לבחון את החלופות האלה.

מרים פרנקל-שור: הבעתי את ההצעה שלנו היום בפני נציגי המשטרה - - -

אופיר פינס-פז: איזה חלופות אתם יכולים להציע?

אופיר פינס-פז: אתם אוצר המדינה?

מרים פרנקל-שור: איזה שהם הסדרים פנימיים.

מרים פרנקל-שור: למשל הקצאת מימון פנימי בהסדרים פנים ממשלתיים ולא בעיגון חקיקה - - -

אופיר פינס-פז: את זה הם צריכים להציע, אגף התקציבים צריך להציע.

מרים פרנקל-שור: בסדר, לכן מצאנו לנכון לבוא איתם בדברים.

אופיר פינס-פז: כלומר אנחנו חוזרים לרובריקה של הפרדה בין הוראת שעה לבין חקיקה שלמה.

דוד אזולאי: כרגע נדון בהוראת השעה או בחקיקה?

אופיר פינס-פז: אני רוצה לחזור ל"סקוויר 1" שהיה לפני שהייתה התערבות בעניין הזה שכל מה שקשור להעסקת שוטרים בשכר למערכות ממשלתיות ציבוריות או איך שקראת לזה, מערכות אכיפה, יהיה בהוראת שעה כפי שהיה תמיד.

אופיר פינס-פז: אני לא מדבר עכשיו על משך הוראת השעה אלא על מערכת של הוראת שעה כי זה הסדר בעייתי שלא נכון לחוקק אותו וצריך למצוא לו הסדר חלופי.

אופיר פינס-פז: זה היה הרציונל של המחוקק בזמנו.

אופיר פינס-פז: לגבי העסקת שוטרים במה שקרוי "נסיבות פרטיות" גופים פרטיים, נשאיר את זה בחקיקה רגילה כי גם אני לא רוצה לשנות את הסטטוס קוו אבל נדון בזה.

אופיר פינס-פז: זאת אומרת זה לא מחוץ לדיון ויש מקום פה לשיפור, לדעתי גם על דעת המשטרה.

אופיר פינס-פז: יש כאן מקום לשיפור, צמצום אפליה בין גורמים פרטיים עשירים ועניים וכל מיני דברים שמוכרחים לקחת בחשבון.

אופיר פינס-פז: אני חושב שאפשר יהיה לשנות את זה בהסכמה בכמה נושאים שהם לא נכונים, יש פסיקות של בג"צ ודברים אחרים.

אופיר פינס-פז: בבקשה, מי גברתי?

אפרת בורגנסקי: אני מהייעוץ המשפטי במשרד לביטחון פנים.

אפרת בורגנסקי: לפני שמתקבלת החלטה לגבי הדיון בחלק הזה של הצעת החוק אני מבקשת לומר כמה מילים.

אפרת בורגנסקי: בתגובה למה שאמרה היועצת המשפטית של הוועדה, לגבי החלק השני אכן התגבשה הסכמה עקרונית לגבי המשך הארכת תוקפה של הוראת השעה.

אפרת בורגנסקי: משך ההארכה עדיין לא הוסכם, אנחנו סבורים שיש מקום לדבר על תקופה ארוכה יותר.

אופיר פינס-פז: גם אני לא מסכים ל-3 חודשים.

אופיר פינס-פז: אני לא מסכים שכל 3 חודשים הוועדה תדון בנושא.

אופיר פינס-פז: אני גם מכיר את עבודת הממשלה.

אופיר פינס-פז: ב-3 חודשים הממשלה לא תביא שום פיתרון.

אופיר פינס-פז: צריכים להיות ריאלים בדבר הזה.

אפרת בורגנסקי: לגבי החלק הראשון ועצם הרצון לדון בו באופן נפרד מהחלק השני, כאן אני רוצה לומר שני דברים.

אפרת בורגנסקי: במישור הפרקטי את הנוסח המונח כרגע על השולחן לא קיבלנו.

אפרת בורגנסקי: נדמה לי שהמשטרה קיבלה נוסח דומה או זהה בשעות הערב.

אופיר פינס-פז: זה התגבש רק אתמול.

אפרת בורגנסקי: הנוסח לא הועבר לעיונינו, לדעתי גם אתמול, לעיון הלשכה המשפטית של המשרד לביטחון פנים.

אפרת בורגנסקי: כמובן שקשה לנו מאוד להתייחס באופן הזה לנוסח שבאופן מהותי הוכנסו בו שינויים שהם שינויים מהותיים ומשמעותיים לעומת הנוסח המוצע על ידינו.

אפרת בורגנסקי: ברמה העקרונית, אני מזכירה שברמה ההיסטורית, לגבי הנושא של העסקת שוטרים בשכר במה שאנחנו קוראים: אירועים פרטיים, יש היום סעיף חוק קיים שלכאורה מסדיר את הנושא.

אופיר פינס-פז: נכון, אז מה אתם מפחדים לפתוח אותו?

אפרת בורגנסקי: לא רק זה, קיימים נהלי משטרה ובג"ץ מולטי מדיה שאף הוא קבע פרמטרים וקריטריונים והמשטרה בפועל נוהגת היום בהתאם לאותם כללים.

אופיר פינס-פז: בסדר, לכן אמרתי שאני עושה את זה בהסכמה.

אופיר פינס-פז: לא נכפה עליכם משהו לא הגיוני.

אפרת בורגנסקי: פה רציתי לחדד, אכן יש הסכמה להארכת הוראת השעה לעניין הגופים הציבוריים.

אפרת בורגנסקי: מבחינתנו הגשת הצעת החוק הזו היא הגשה של הצעת חוק שהיא כולה כמקשה אחת.

אפרת בורגנסקי: אנחנו מבקשים, לדעתנו אין מקום לפיצול בין החלק הראשון שממילא מוסדר היום בהסדר שהוא הסדר ראוי בחוק - - -

אופיר פינס-פז: את רוצה שגם את החלק הראשון נעשה בהוראת שעה?

אפרת בורגנסקי: החלק הראשון אם לא יתוקן, אם לא ניגע בו היום הנושא הזה מוסדר - - -

אופיר פינס-פז: אני יודע, אבל הוא לא מוסדר טוב.

אפרת בורגנסקי: אנחנו מציעים שאם הדיון הזה נדחה לצורך בחינת החלק השני - - -

אופיר פינס-פז: תסלחי לי, אני מבין מה שאת אומרת אבל יש פה דבר נוסף.

אופיר פינס-פז: נדמה לי שאנחנו דנים בהצעת חוק של הממשלה, נכון?

אפרת בורגנסקי: כן.

אופיר פינס-פז: היא כוללת את הסעיף של הפרטים כפי שמוגדר פרטים?

אפרת בורגנסקי: כן.

אופיר פינס-פז: למה הצעתם אותה בהצעת החוק?

אפרת בורגנסקי: למעשה על פי - - -

אופיר פינס-פז: כרגע היא בהצעת החוק?

אופיר פינס-פז: זכותנו לדון בה, חובתנו לדון בה, מה קורה לך?

אופיר פינס-פז: אין אפשרות לא לדון.

מרים פרנקל-שור: זה גם היה על פי הסכם עם היועצת המשפטית של הכנסת.

אופיר פינס-פז: אין אפשרות לא לדון, זה לא משנה, אני לא יודעת את ההסכמים, לא מעניין אותי ההסכמים אבל אפילו אם אבקש מחברי הכנסת לא לדון, אתם יכולים למשוך את החוק, את זה אתם תמיד יכולים לעשות אבל השר לביטחון פנים החליט לא למשוך את החוק.

אופיר פינס-פז: אז בוא נדון.

אופיר פינס-פז: אמרתי כבר שאנחנו לא הולכים לכפות עליכם דברים לא הגיוניים או שאינם בתחומי החשיבה.

אופיר פינס-פז: יש כאן כמה דברים שצריכים לשפר אותם מבחינת האזרח.

אופיר פינס-פז: זה נמצא על סדר היום שלנו, מה נעשה?

אופיר פינס-פז: נעצום עיניים?

אופיר פינס-פז: אתם לא יכולים לדרוש מאיתנו לעצום עיניים.

מרים פרנקל-שור: אני גם לא מבינה מה הטענה.

אופיר פינס-פז: הטענה היא שזה מוסדר היום בחקיקה ראשית, לא בהוראת שעה, אני מבין בדיוק את הטענה והטענה לא מתקבלת.

אופיר פינס-פז: הטענה לא מתקבלת משום שהיא לא הגיונית.

אופיר פינס-פז: אם החקיקה היא אופטימלית ונפלאה ועונה על כל הצרכים אז מן הסתם לא נשנה אותה.

אופיר פינס-פז: אם יש דברים שצריך לשנות ולהחליט אם כתוצאה מפסיקת בג"ץ ואם כתוצאה מהניסיון שלכם ואם כתוצאה מהערות חברי הכנסת והלשכה המשפטית, נשב על זה ואם יש הסכמה אז נשנה אותה.

אפרת בורגנסקי: אני חוזרת גם לטיעון הראשון שטענתי שברמה הפרקטית, אנחנו לא מכירים את הנוסח המוצע ואני חושבת שמן הראוי שכדי לקיים באמת דיון - - -

אופיר פינס-פז: מה שאתם לא מכירים ולא מסכימים תגידו, נתחשב בדעתכם.

מרים פרנקל-שור: אנחנו אפילו לא טורחים להגיב להערות שלך בדבר העברת הנוסח.

מרים פרנקל-שור: אני חושבת שזה לא המקום לתת - - -

אפרת בורגנסקי: זה עניין עובדתי.

אופיר פינס-פז: נעבור לדבר מסודר.

אופיר פינס-פז: קודם כל לגבי הציבורי.

אופיר פינס-פז: נתחיל מהדברים הקשים.

דוד אזולאי: אדוני היושב ראש, אני מבין שאנחנו הולכים לדון בהצעת החוק ולא בהוראת השעה.

אופיר פינס-פז: לא, מתחילים בהוראת השעה ואחרי זה אני עובר לחוק כולו הפרטי, אבל נעשה את זה כמקשה אחת.

אופיר פינס-פז: אני לא מתכוון לאשר חלק ולא לגעת בחלק.

אופיר פינס-פז: כמו שאמרתי, רק נתחיל בהוראת השעה.

אופיר פינס-פז: ראשית מה זה סעיף (ג)?

אופיר פינס-פז: "ביקשו אדם או גוף המנויים בתוספת השנייה כי המשטרה תקצה שוטרים לשם סיוע בהפעלת סמכותם על פי דין, רשאי קצין המשטרה המוסמך להקצות שוטרים בשכר למטרה זו.

אופיר פינס-פז: איפה התוספת?

מרים פרנקל-שור: בעמוד 4.

אלעזר כהנא: הוראת השעה זה מה שקיים ב-102 א' ב' או ג'.

אופיר פינס-פז: מה זה 102?

אלעזר כהנא: החוק הקיים היום זה הוראת שעה שקיימת.

אלעזר כהנא: פשוט מה שכתוב שם - - -

מרים פרנקל-שור: אתם מעדיפים שהנוסח הישן יהיה כהוראת שעה?

אלעזר כהנא: בוודאי.

אלעזר כהנא: זה בתוספת, זה הסדר אחר.

דב חנין: הנוסח שבפנינו הוא לא חוק וגם לא היה חוק.

דב חנין: הוא חדש.

אופיר פינס-פז: עידו, אפשר לקבל את הנוסח הקיים?

אופיר פינס-פז: אני מבקש להפיץ את הנוסח הקיים לכל הוועדה ולכל המשתתפים בדיון.

אופיר פינס-פז: 102(א) רבתי (ג).

אופיר פינס-פז: "בתקופה של 18 חודשים, החל מיום פרסומו של חוק זה, יהיה רשאי המפקח הכללי להעמיד שוטרים בתשלום גם לרשות רשות ציבורית כדי לסייע בהפעלת סמכותה על פי דין.

אופיר פינס-פז: הוראות סעיפים קטנים א' ו-ב' יחולו בשינויים המתחייבים גם על העסקת שוטרים בתשלום לפי סעיף קטן זה.

אופיר פינס-פז: " זו הוראת השעה.

אופיר פינס-פז: אנחנו כמובן לא נעשה 18 חודש, אין שום סיכוי - - -

מרים פרנקל-שור: למה אתם מתנגדים לסעיף הקטן שיש לכם רשימה ותוספת של גופים ציבוריים?

אופיר פינס-פז: ומה ההבדל בין זה לבין זה?

אופיר פינס-פז: מה ההבדל בין מה שכתוב עכשיו למה שמוצע עכשיו?

אלעזר כהנא: בקונספט אין הבדל.

אלעזר כהנא: ההבדל הוא ברשימת הגופים כי היום יש גופים שרוצים, יש גופים שאינם רוצים, זה לפתוח את כל הדיון שוב.

אופיר פינס-פז: בוא נעשה סדר.

אופיר פינס-פז: בקונספט אין הבדל בין סעיף 102 א(ג) לבין סעיף (ג) פה?

דב חנין: יש 3 הבדלים.

דב חנין: הבדל אחד הוא רשימת הגופים.

דב חנין: הבדל שני הוא הגורם המוסמך במשטרה.

דב חנין: פה יש את הקצין המוסמך, שם אם אינני טועה זה המפכ"ל.

דב חנין: זה הבדל מהותי לדעתי לפחות.

דב חנין: הדבר השלישי הוא שבנוסח שבפנינו כרגע זה להוראת שעה, ובנוסח שלפנינו זה חלק מהקבוע בחוק.

אופיר פינס-פז: בוא נעשה סדר, ראשית אנחנו הופכים את זה להוראת שעה ואנחנו לא רוצים את זה כחקיקה קבועה כי אנחנו לא מקבלים את ההסדר.

אופיר פינס-פז: דבר שני, המפקח הכללי זה לא עושה עלי שום רושם כי זו אמירה בעלמא ואני לא אוהב אמירות בעלמא.

אופיר פינס-פז: מצד שני אני רוצה לדעת מי הוא הקצין האחראי.

אופיר פינס-פז: מי הוא הקצין המוסמך, אני רוצה שהמשטרה תודיע לי מי הוא הקצין שממונה על ההסדר נכון להיום?

אופיר פינס-פז: אנחנו רוצים שברמת המטה יהיה גורם חוץ מאשר מפקד התחנה.

אופיר פינס-פז: אני יודע מה אני אומר, אני רוצה גורם מטה במשטרת ישראל שיהיה אחראי ויעבוד גם מול מפקדי התחנות.

אופיר פינס-פז: אני רוצה את ראיית המקרו לא רק את התחנה.

אופיר פינס-פז: תפקידו יהיה לשמור בראיית המקרו על הכללים שאנחנו נקבע בחוק, במקרו, לא בתחנה תחנה.

אופיר פינס-פז: ואתם יודעים שיש לנו תלונות, קבילות של שוטרים שטענו שהם הופלו לרעה ולא לקחו אותם להיות שוטרים בשכר לעומת אחרים שכן.

אופיר פינס-פז: אתה יודע את זה?

אופיר פינס-פז: זה בדוח של חנה קלר.

אופיר פינס-פז: אנחנו רוצים גורם מטה במשטרה.

אופיר פינס-פז: מג"ב טוענים למשל שהם אף פעם אינם שוטרים בשכר.

אופיר פינס-פז: זה הגיוני וסביר שיהיה גורם במשטרה ולא המפכ"ל שיהיה איש המטה שאם תהיה תקלה נוכל לבוא אליו והוא יוכל לבוא לדיון.

שאול גורדון: העיקרון של אדוני בוודאי מקובל עלינו, אני חושב שצריך להבדיל בין העיקרון, אם זה גופים אנחנו נותנים, וכאן בוודאי לא כל מפקד תחנה יחליט לאיזה גוף אנחנו נותנים, זה בהחלט חייב להיקבע ברמה כמו שאתה אומר, ברמת המטה.

שאול גורדון: אבל בסוף את ההקצאה, וקבענו את העיקרון שהוצאה לפועל זכאים לקבל, לא צריך על כל בקשה של הוצאה לפועל לרוץ לאותו גורם במטה שקבע את העיקרון שלהוצאה לפועל נותנים.

אופיר פינס-פז: איך זה עובד היום?

שאול גורדון: היום בפועל אם במחוז מסוים הוצאה לפועל צריכה סיוע היא מתקשרת לתחנה ואומרת: אני זקוקה לכך וכך שוטרים והם נותנים.

יוסי ביילין: מה שצריך להביא למרחב לרמה כמו מפקד מחוז זה שיקול דעת.

יוסי ביילין: זה לא דבר שכתוב בחוק שאם גורם מסוים כמו בתי המשפט – הוא יודע מראש שזה בשכר ואז הוא מאשר את ההקצאה, זאת לא הבעיה.

שאול גורדון: צריך באמת רק להימנע ממצב שבו כל בקשה פרטנית צריכה להגיע לגורם בכיר, זה מיותר.

מודי לוין: מה שאני מציע לחברי במשטרה, צריך להבחין בין הגורם המבצע שזה המחוז או עד רמת התחנה לבין הגורם המקצועי במטה.

מודי לוין: הגורם במטה הוא האגף המבצעי.

מודי לוין: הוא האגף האחראי מקצועית שגם קובע את התורה והכל והמחלקה שעוסקת בזה בפועל היא מחלקת הסיור.

מודי לוין: כך שאם צריך ממשק בין מחלקה מקצועית, אגף המבצעים, קו נטוי, מחלקת הסיור, לבין השטח – הרי יש לנו כאן

מודי לוין: בדיוק את הגורם המקצועי והגורם המבצע, זה הכתובת.

אופיר פינס-פז: תודה, אני רוצה לסיים את הפרק הזה ולהציע כך.

אופיר פינס-פז: אנחנו מבקשים לדעת מי זה גורם המטה שצריך להיות בדרגת ניצב משנה ומעלה.

אופיר פינס-פז: הוא לא יצטרך לאשר כל בקשה כמובן, אין לנו שום צורך בדבר הזה אבל הוא יהיה אחראי מערכתית במשטרת ישראל על ההסדר.

אופיר פינס-פז: ההסדר ימשיך לעבוד מבחינתנו על פי הנהלים הקיימים זאת אומרת ברמה של מפקד תחנה אבל הוא יצטרך למסור דיווח באיזושהי צורה ליחידת המטה שתהיה אחראית על התחום הזה.

אפרת בורגנסקי: נדמה היה לי שההסכמה אליה הגענו היא הארכת הוראת השעה.

אפרת בורגנסקי: ומאחר והוראת השעה עליה דובר היא אותה אחת יחידה שקיימת היום בחוק הקיים.

אפרת בורגנסקי: הסיבה לאותה הארכה, המטרה היא כדי שבאותו זמן שנקבל נוכל לשבת ולדון במספר אלטרנטיבות.

אפרת בורגנסקי: ממה ששמעתי יכול להיות שאחת האלטרנטיבות היא באמת רחוקה מכל הקונספט המוצע היום.

אפרת בורגנסקי: לכן אני מבקשת להציע בהתאם להסכמה, וכך אני מבינה אותה, - - -

אופיר פינס-פז: ממי הבנתי אותה?

אופיר פינס-פז: עם מי הייתה הסכמה?

אופיר פינס-פז: את היית בכלל שותפה לאיזושהי הסכמה?

אופיר פינס-פז: את הרי אמרת שבכלל לא קיבלת את הניירות.

אפרת בורגנסקי: אמרתי שלא קיבלתי את הנוסח המוצע לעניין החלק הראשון של העסקת שוטרים בשכר באירועים פרטיים ואני חוזרת ואומרת לא קיבלתי.

אפרת בורגנסקי: זה רק עובדה.

אופיר פינס-פז: אבל זה נוסח משולב, אז גם לא קיבלת את הוראת השעה.

אפרת בורגנסקי: נכון, לא קיבלתי שום דבר.

אפרת בורגנסקי: לגבי ההסכמה דיברו איתנו בעל פה, גם עכשיו לפני הדיון, נדמה היה לי - - -

אופיר פינס-פז: אני רוצה להגיד לך ברור.

אופיר פינס-פז: לא עשיתי הסכמה עם אף אחד, אני לא מכיר אף אחד.

אופיר פינס-פז: אני חבר כנסת ויושב ראש ועדה.

אופיר פינס-פז: יש פה חברי כנסת, אתם עשיתם הסכמה עם מישהו?

דוד אזולאי: לא.

אופיר פינס-פז: אני לא עושה הסכמות עם אף אחד חוץ מאשר חברי כנסת.

אופיר פינס-פז: עם כל הכבוד, עשיתי הסכמה אחת עם השר דיכטר, אחת, שממשיכים לדון ולקדם את הצעת החוק.

אופיר פינס-פז: זו ההסכמה היחידה כי אתם אמרתם שהוא רוצה לשקול את העניין הזה, וזה הכל.

אופיר פינס-פז: ועכשיו אנחנו דנים מתוך כוונה לאשר, לא מתוך כוונה לדון.

אופיר פינס-פז: אם את רוצה להגיד לי: תדונו ותאשרו זה ראה וקדש, לא מצאת את הכתובת הנכונה, שיהיה ברור.

אפרת בורגנסקי: אם כך אני רק רוצה להדגיש שלא אני הצגתי כאן שיש איזושהי הסכמה.

אפרת בורגנסקי: גם לי היה נדמה שיש הסכמה עם היועצת המשפטית של הוועדה.

אפרת בורגנסקי: כנראה שלא.

אופיר פינס-פז: יש הסכמה שזו תהיה הוראת שעה, זו ההסכמה.

אופיר פינס-פז: היא מקובלת.

אפרת בורגנסקי: שהוראת השעה הקיימת - - -

אופיר פינס-פז: לא הקיימת, בשום פנים ואופן לא.

אפרת בורגנסקי: הקיימת היום בחוק תוארך כדי לבחון הסדרים חלופיים אפשריים.

אפרת בורגנסקי: גם ההיגיון שעומד מאחורי זה.

אפרת בורגנסקי: אם היום אנחנו אומרים: בואו נשאיר את המצב כפי שהוא כדי לבחון הסדרים חלופיים אפשריים שיוצאים אולי אפילו מגדר ההצעה שבפנינו, גם אולי ההצעה שמונחת כרגע בפנינו מטעם הוועדה, אז למה צריך עכשיו, למה רצוי, מה ההיגיון עכשיו בלהיכנס - - -

אופיר פינס-פז: תאמיני לי, אני לא מבין אותך.

אופיר פינס-פז: חבר הכנסת אזולאי.

דוד אזולאי: אני רוצה להציע משהו, אולי זה יוציא אותנו מכל הסבך הזה.

דוד אזולאי: גם אני לא שותף לשום הסכמות ואני לא מכיר שום הסכמה אבל יש פה נושא חשוב.

דוד אזולאי: אני מבין שישנם ארגונים שונים שסובלים כתוצאה מזה שאין כרגע לא הוראת שעה ולא חוק.

דוד אזולאי: זה המצב הקיים כרגע.

אופיר פינס-פז: ארגוני אכיפה ציבוריים.

דוד אזולאי: יפה.

דוד אזולאי: לכן מה שאני מציע, בוא כרגע נאשר את הוראת השעה ככתבה וכלשונה, כפי שהייתה עד היום.

דוד אזולאי: נגביל אותם לתקופה של חצי שנה, אני מניח שישנם ויכוחים בינינו לבין המשטרה או המשרד לביטחון פנים.

דוד אזולאי: אני מציע שבתקופה הזו ימוצו כל הנושאים שנתונים בויכוח, יביאו חלופות אחרות לוועדה ונוכל לדון בהצעת החוק של המשרד לביטחון פנים.

דוד אזולאי: זאת ההצעה שלי.

אופיר פינס-פז: תודה.

אופיר פינס-פז: לגבי הרשימה, בהצעה המקורית אין רשימה?

אופיר פינס-פז: ובזו, כל אחד יכול להיות?

מרים פרנקל-שור: בחוק אין רשימה אבל בהצעה שהוגשה לכנסת על ידי הממשלה יש רשימה.

מרים פרנקל-שור: כלומר ההבדל המהותי בין הצעת החוק - - -

אופיר פינס-פז: ברור שלא נאשר את זה בלי רשימה, דוד אזולאי.

מרים פרנקל-שור: אני לא מבינה את המשרד לביטחון פנים, לא ירדנו לכזו רזולוציה.

כנען ימיני: אני מנהל אגף ביטחון של המוסד לביטוח לאומי.

כנען ימיני: היועץ המשפטי של המשטרה ושל המשרד לביטחון פנים אמרו לי בפעם שעברה: אתם בתוך הרשימה, הכל בסדר.

כנען ימיני: והפעם אני רואה ששוב אנחנו לא ברשימה.

כנען ימיני: אני רוצה להסביר, נכון שהמשטרה שתקו בפתיחה שלך ואמרו שמבחינתם אין בעיה.

כנען ימיני: אבל יש להם חבר'ה אחרים שקוראים להם מחלקת האבטחה שאני כפוף אליה כגוף מומחה.

כנען ימיני: היחידה לאבטחה, החבר'ה האחרים שלהם קבעו לי בדיוק את שיטת האבטחה.

כנען ימיני: זאת אומרת את תפיסת הביטחון ומחייבים אותי בשוטר.

כנען ימיני: למה?

כנען ימיני: על מנת לטפל בשני הנושאים העיקריים, האחד זה טיפול בפחד כי אני גוף קולט קהל רב מאוד והדבר השני אני גוף שעוסק הרבה בנושא הפלילי.

כנען ימיני: כלומר יש לנו המון אירועים בביטוח לאומי - - -

אופיר פינס-פז: סלח לי שאני קוטע אותך לרגע, הזכרתי לי שהשר לביטחון פנים עדיין לא הקים את הוועדה הציבורית שגופים כמו הביטוח הלאומי יכולים להתלונן כלפי ההנחיות שהם מקבלים מהמשטרה.

אופיר פינס-פז: אתה יודע שהיום אתה לא יכול להתלונן.

אופיר פינס-פז: אם אתה מקבל הנחיה, גם אתה איש אבטחה הרבה שנים, נכון?

כנען ימיני: נכון, בארץ, בחו"ל.

אופיר פינס-פז: נגיד אתה חושב שהם טעו במשהו, אתה לא יכול להתלונן.

אופיר פינס-פז: אתה יכול להגיד להם, אם הם לא מקבלים את דעתך אין לך למי לפנות.

אופיר פינס-פז: אבל שתדע שהחוק קובע שהשר לביטחון פנים צריך להקים ועדה ציבורית שאתה יכול לבוא אליה ולהגיד: סליחה, אני כופר בהנחיות של המשטרה ואני מציע משהו אחר, מכל מיני סיבות.

אופיר פינס-פז: אין לי כסף לזה, זה עולה לי יותר מדי, זה לא הגיוני והוועדה הציבורית יש לה סמכות מעל המשטרה.

אופיר פינס-פז: אבל השר לביטחון פנים למיטב ידיעתי עדיין לא הקים את הוועדה.

רחל גוטליב: החוק מאפשר הגשת ערר לוועדת ערר ואם הגוף יגיש ערר באותו יום – יכול השר לביטחון פנים להקים ועדת ערר, אין בעיה.

רחל גוטליב: הוא לא צריך להקים אותה כל הזמן.

אופיר פינס-פז: אני רוצה ועדת ערר קבועה.

רחל גוטליב: אם יש עררים - - -

אופיר פינס-פז: גם אם אין עררים, שישבו ולא יעשו כלום.

רחל גוטליב: זה חבל.

אופיר פינס-פז: זה לא חבל.

אופיר פינס-פז: למה את אומרת שזה חבל?

אופיר פינס-פז: תארי לעצמם שלא היינו מקימים ועדות ורק כשמישהו היה פונה היינו מקימים ועדה.

אופיר פינס-פז: את יודעת מה?

אופיר פינס-פז: בואי נסגור את מבקר המדינה ורק כשיגישו לו תלונות נקים אותו.

רחל גוטליב: כי יש תלונות אז ראוי להקים.

אופיר פינס-פז: אני טוען שאין תלונות כי אין בפני מי להתלונן.

רחל גוטליב: אני יכולה להגיד מניסיוני, היה פעם אחת שביקשו להגיש ערר – לאלתר כוננו ועדה - - -

אופיר פינס-פז: אני יודע שאת לאלתר תקימי ועדה.

אופיר פינס-פז: אני לא מקבל את הגישה.

אופיר פינס-פז: הגישה הזאת לא מעודדת הגשת תלונה.

אופיר פינס-פז: אני מדבר על תלונות לגיטימיות.

אופיר פינס-פז: יש ויכוח מקצועי, מותר שיהיה?

אופיר פינס-פז: באה משטרה ומטילה עלי לעשות דברים בהיקפים שאני הולך לפשוט רגל.

אופיר פינס-פז: אני יכול לבוא בפני גורם חיצוני ולהתלונן?

אופיר פינס-פז: להגיד, סליחה, אני לא יכול לעמוד בזה?

אופיר פינס-פז: אז יגידו: נקים לך ועדה.

אופיר פינס-פז: לא.

אופיר פינס-פז: צריכה להיות ועדה זמינה, תמיד, עם הרכב קבוע.

מרים פרנקל-שור: אני רוצה רק לומר לך רחל שהנושא הזה של ועדות שלא קיימות אלא ועדת אד הוק עלה באחד הגלגולים בתיקון לחוק להסדרת הביטחון לגופים ציבוריים ואני בהחלט סברתי, וזו הייתה מחלוקת כיוון שרציתם לבטל כמה ועדות מכיוון שלא היו פניות, והייתה החלטה של הוועדה שיהיו ועדות והיא תתכנס, היא לא תורכב רק כאשר יש תלונה אלא ההרכב יהיה קבוע.

אופיר פינס-פז: אני שב ומבקש מהמשרד לביטחון פנים להקים את הוועדה כפי שהשר התחייב בפני ואני כבר אומר שלא אביא את זה למליאה לפני שתהיה ועדה, שיהיה ברור.

כנען ימיני: אני מאוד מבקש שאכן המוסד לביטוח לאומי נוכנס במפורש.

אופיר פינס-פז: יש הסכמה כזאת.

אופיר פינס-פז: אני רוצה לשאול אותך, למה אתה צריך משטרה?

אופיר פינס-פז: אתה בא, יש לך את הלשכות של המוסד לביטוח לאומי ויש לך את גופי החקירה שלך.

אופיר פינס-פז: למה אתה צריך שוטרים בשכר?

אופיר פינס-פז: יש לו גם סדרנים ואנשי ביטחון שלו, בנוסף הוא רוצה שוטרים.

דוד אזולאי: מכריחים אותו.

אופיר פינס-פז: לא מכריחים אותו, הוא רוצה.

אופיר פינס-פז: תסביר למה אתה צריך שוטרים.

כנען ימיני: רק על מנת שנדע, קודם היועץ של הוועדה אמר שהוא ניצב משנה - - -

אופיר פינס-פז: הוא לא יועץ של הוועדה, הוא מייעץ לוועדה, זה לא אותו דבר.

אופיר פינס-פז: אין לוועדה יועצים.

כנען ימיני: אני בתחום הזה ותיק מאוד, אני אלוף משנה בצבא, גם במילואים, אבל אני עוסק בתחום אבטחה גם בארץ וגם בחו"ל.

כנען ימיני: הגעתי לביטחון אחרי הרצח במזרח ירושלים.

כנען ימיני: אחרי שהיה הרצח במזרח ירושלים וככל שהמצב הכלכלי הלך והחמיר, התשובות שניתנו וניתנו תשובות שליליות למבוטחים שהגיעו – כך עלתה עקומת הפשיעה בתוך הסניף.

כנען ימיני: זאת אומרת, אחד קיבל תשובה בוועדה לנכות או בכל מיני ועדות למיניהן לתגמולים שונים – לוקח את המחשב ומוריד לכיוון הפקידה וכו'.

כנען ימיני: יש בעיות של סדר ציבורי שהיחידי שמסוגל לטפל ולמנוע אותן מעצם היותו בתוך הסניף זה אותו שוטר.

אופיר פינס-פז: עכשיו אני מבין למה אתה לא ברשימה של המשטרה.

אופיר פינס-פז: אני אסביר לך למה, תקריאי בבקשה את הסעיף.

מרים פרנקל-שור: בנוהל הפנימי של המשטרה בסעיף 4, שבוודאי אלעזר ירצה להתייחס אליו, בסעיף 4(א)(1) כתוב: שוטרים בשכר יעסקו רק בסוגי האירועים הקבועים בסעיף 4(ב) להלן, למען הסר ספק מובהר כי אין להעסיק שוטרים בשכר בתפקידי שמירה ואבטחה במוסדות ורשויות ציבוריות.

כנען ימיני: הוא לא שמירה ואבטחה, סדר ציבורי.

מרים פרנקל-שור: מה זה סדר ציבורי ולא שמירה ואבטחה?

שאול גורדון: חשוב להבהיר, מדובר רק בימים ובשעות שיש קבלת קהל בלבד.

שאול גורדון: הוא לא עוסק בעבודה של סדרנות בכלל.

שאול גורדון: מכיוון שבאופן תדיר יש שם אירועים, במקום כל פעם להזעיק את המשטרה כשמישהו מתחיל להתפרע – יש בשעות האלה שוטר שנמצא באופן קבוע.

אלעזר כהנא: סעיף הסיוע לרשויות אכיפה, זה הסעיף שאנחנו מדברים עליו.

אלעזר כהנא: בעניין הזה לביטוח הלאומי יש סמכויות גביית חובות כמו שיש לרשות המיסים כמו הוצאה לפועל, כמו עיריות גביית ארנונה, כמו לעיקול כמו לקבלנים.

אלעזר כהנא: לעניין הזה, כמו כל רשויות הגבייה הם מקבלים שוטרים בשכר לפי הסעיף הזה שאנחנו מדברים עליו, סעיף הצווים ללא פעולות אבטחה.

אופיר פינס-פז: אבל זה משהו אחר.

אלעזר כהנא: לכן אני מתפלא שהוא אומר שההסדר, אולי בתוך הביטוח הלאומי צריך - - -

אופיר פינס-פז: שתדע מהי המציאות.

אלעזר כהנא: אני יודע על מה הוא מדבר.

אופיר פינס-פז: המציאות היא שיש זליגה.

אופיר פינס-פז: על פי המשטרה אתה לא אמור לקבל, גם אם תקרא לזה סדר ציבורי.

אופיר פינס-פז: אתה אמור לקבל כשאתם הולכים לאיזשהו מקום לגבות ושם זה מסוכן – באים אתך שוטרים בשכר לצורכי גבייה, לא לצרכים אחרים.

אופיר פינס-פז: בשביל צרכים אחרים יש בביטוח הלאומי סדרנים, אנשי ביטחון - - -

כנען ימיני: יש שם שוטרים.

אופיר פינס-פז: אני יודע שיש לך שוטרים, הטענה היא שזה כאילו לא אמור להיות.

אופיר פינס-פז: אם המשטרה חושבת שיש בעיה מבחינתה של אלימות קשה וכדומה, מניעת עבירות כאלה ואחרות היא צריכה להביא לשם משטרה ואתה לא צריך לשלם עליה.

כנען ימיני: אבל אני אומר לכם שאין למשטרה יכולת, למשל בעיר קריית גת יש לה סיור אחד, אם אני רוצה אוטו, באותו רגע מתחולל מאבק בין אותו מבוטח ועובד, אם אין את השוטר – רמת האיום על העובדים שלנו תהיה גבוהה מאוד.

אופיר פינס-פז: אני יודע, עד כדי כך שהכרזתם סכסוך עבודה.

אופיר פינס-פז: ועד העובדים של הביטוח הלאומי הכריז סכסוך עבודה על זה שאין ליד כל עובד שוטר.

כנען ימיני: 5 שנים אנחנו מקבלים שוטרים ולא יתכן שלא יהיה שוטר.

כנען ימיני: אני אומר לך מבחינה מקצועית שלא יתכן שלא יהיה שוטר בסניף בזמן קבלת קהל בלבד.

מרים פרנקל-שור: אז מה אתה עושה?

מרים פרנקל-שור: אתה משלם למשטרה תמורת שוטר שישמור על הסדר הציבורי?

כנען ימיני: כן, ברור.

כנען ימיני: אחרת אין להם יכולת לתת לי שוטר.

אופיר פינס-פז: מאיזה סעיף תקציבי אתה משלם את הכסף הזה?

כנען ימיני: סעיף תקציבי מסודר, סעיף שמירה ואבטחה.

כנען ימיני: אני אחראי על האבטחה של העובדים, אני אומר לך שבסיכום גם עם המשטרה והם ראו את זה, בבחינת האיום וראו את כל מה שמתחולל אצלנו, אנחנו חייבים שיטור.

כנען ימיני: לא יתכן שלא יהיה שיטור.

אופיר פינס-פז: אנחנו לא מתווכחים איתך אדוני.

אופיר פינס-פז: השאלה אם אתה צריך לשלם עליו או לקבל אותו חינם.

אופיר פינס-פז: אנחנו רוצים לעזור לך לקבל אותו חינם.

כנען ימיני: אני יודע איפה אני נמצא, בתוך עמי אני יושב.

כנען ימיני: אתם לא יכולים לתת את זה חינם ואם אומר לך שבכל קריית גת יש סיור אחד בלבד ועד שהוא יגיע לסניף הביטוח לאומי ייקח לו המון זמן – אנחנו נראה שם פעולות נוראיות.

כנען ימיני: הסניפים יסגרו כולם ביום אחד אם לא יהיה שיטור.

אופיר פינס-פז: תודה.

אופיר פינס-פז: האגודה לזכויות האזרח, מה קורה?

סיגל שוהם: אני רוצה להזכיר את העמדה שהובאה כאן על ידי היועצת המשפטית של הכנסת עוד בדיון הראשון שאמרה שגם בציבורי, כמו גם בפרטי מדובר כאן בהפרטת שירותי שיטור בישראל.

סיגל שוהם: מדהים אותי שאנחנו יושבים כאן על סך של פחות מ-20 מיליון שקל לציבורי, על זה מדובר כאן?

סיגל שוהם: על זה רוצים לבוא ולהפריט את שירותי השיטור בישראל מתוך תקציב המשטרה שאתם יודעים כמה הוא?

סיגל שוהם: אני לא מצליחה להבין את העניין.

סיגל שוהם: מה קורה עם רשות ציבורית שאין לה כמו הביטוח הלאומי, זאת הייתה דוגמא מאלפת מהבחינה הזו.

סיגל שוהם: אנחנו קוראים לוותר על כל הסיפור הזה עם הציבורי ולאפשר לכל הרשויות להיעזר בשירותי שיטור, כמו שהם צריכים וכמו שנעשה היום בלי לגבות שכר מהם.

סיגל שוהם: על העניין של הפרטים נגיב כשזה יידון אבל אנחנו בהחלט נתנו את הדוגמאות האלה.

סיגל שוהם: מה קורה במשרד הרווחה שצריכים שירותי שיטור, מה קורה בביטוח לאומי שצריכים לצורך תפקידים מהותיים שלהם, לא רק אבטחה מהסוג ששמענו שלא ברור איך זה מתיישב עם הנוהל כמו שנאמר כאן.

סיגל שוהם: ההחלטות כאן הן שרירותיות מי נכנס לרשימה, מי לא נכנס.

סיגל שוהם: זה פשוט לא יתכן הדבר הזה שהכל נופל כאן על משרדים שיש להם או רשויות שיש להן כסף לעומת רשויות עניות שאולי המטרות שלהן מהותיות וחשובות אבל אין להן כדי לשלם עבור העניין.

סיגל שוהם: גם אם תקבלו את הצעת החוק נבקש ששיקולים של תקציב של אותו גוף שמבקש, הרווחיות שלו – יובאו בחשבון כאן כשדנים בבקשה שלו על הקצאת שירותי שיטור.

מרים פרנקל-שור: גם אם תאושר הצעת החוק, זה לא נכנס בגדר הצעת החוק.

מרים פרנקל-שור: כלומר הצעת החוק מדברת על משהו אחר לחלוטין.

סיגל שוהם: אנחנו ביקשנו לוותר על החלק הזה, בגלל זה הצענו להוריד את כל הסיפור של רשויות ציבוריות ואמרנו שדי להסתפק ברווחים שהמשטרה עושה מהסיפור הפרטי, למה צריך ללכת גם על העניין הציבורי?

סיגל שוהם: בשביל 10 מיליון שקלים זה פשוט מדהים.

אלעזר כהנא: עם כל הכבוד, בשמירה בכניסה שלהם בדרך כלל צריך להיות ומדובר על שתמ"י.

אופיר פינס-פז: מה זה שתמ"י?

אלעזר כהנא: שוטר תפקיד מיוחד לפי פקודת המשטרה.

אלעזר כהנא: זה לא שוטר בשכר וזה בדרך כלל מה שצריך להיות בשמירה בכניסה.

אופיר פינס-פז: אז למה עשיתם הפגנות ושביתות בביטוח הלאומי?

אלעזר כהנא: יש מצבים בנקודות של פיקים, של בקשות מיוחדות, של העסקת שוטרים בשכר שזה מה שנקרא בחלק של האירוע ללא קשר לביצוע צווים ולא שום דבר.

אלעזר כהנא: ביצוע הצווים שאנחנו מדברים זה רק מה שאמרתי, החלק שהם צריכים לבצע עיקול, הם משתמשים בדרך כלל בקבלנים חיצוניים, יש פה כמה דברים שמתערבבים ביחד ולדעתי קצת סטינו מהנושא.

אופיר פינס-פז: משרד האוצר בבקשה.

ודים גודון: אם ההסדר הזה לא יתקבל הביטוח הלאומי וגופים ציבוריים אחרים, או הוועדה או הכנסת תצטרך להעניק סמכויות שיטור לגופים פרטיים וזה דווקא תהיה החרפה.

ודים גודון: אני חושב דווקא הפוך.

אופיר פינס-פז: ודים, אתה עובד באגף התקציבים, אני רוצה לשאול, אמרה פה היועצת המשפטית של האגודה לזכויות האזרח ש-20 מיליונים, אנחנו אמרנו 15 מיליון, אני שואל את אגף התקציבים, למה אי אפשר לייצר מצב שהמשטרה מקבלת עוד 15 מיליון שקלים לטובת המשימות שיש לה.

אופיר פינס-פז: יש היום תיאום בין מערכות האכיפה.

אופיר פינס-פז: שמענו את זה גם בדיון הקודם מראש אגף החקירות.

אופיר פינס-פז: הקימו מערכי תיאום מאוד חשובים בין המשטרה לגורמים אחרים.

אופיר פינס-פז: למה שהדברים האלה לא יילקחו בחשבון, יתוקצבו בתקציב משטרת ישראל שהוא גדול ואדיר ומשטרת ישראל תצטרך למממן בצורה מסודרת.

אופיר פינס-פז: גם ההסדר הזה שמשלמים לשוטר פעם אחת בתלוש ופעם אחת מחוץ לתלוש, כל הדברים האלה הם לא בריאים לארגון.

אופיר פינס-פז: אומרת היועצת המשפטית מהאגודה לזכויות האזרח, זה גם לא בריא זה מוסכם על כולם, וזה גם לא הרבה כסף.

אופיר פינס-פז: אז למה שלא נעשה פה איזשהו שינוי?

ודים גודון: מה שאמרת צריך להפריד פה לשני דברים.

ודים גודון: תשלום למשטרה כתשלום לגוף ציבורי או גוף פרטי או גוף כלשהו ותשלום לשוטר.

ודים גודון: זה שני תהליכים שונים - - -

אופיר פינס-פז: הם נפרדים אבל הם קשורים.

ודים גודון: אני לא רוצה להיכנס עכשיו לתשלום לשוטר, אני מדבר עכשיו על תשלום למשטרה.

ודים גודון: אם תתקצב את המשטרה ב-15 או ב-20 מיליון שקל לצורך העניין – אני לא יכול לקבוע, אני או כל גוף אחר חוץ ממשטרת ישראל והמשרד לביטחון פנים, לא יכולים לקבוע למשטרת ישראל סדרי עדיפויות.

ודים גודון: וכעבור זמן סדרי העדיפויות של משטרת ישראל נקבעים על ידי השר לביטחון פנים והמפכ"ל והם לא תמיד זהים לדרישות של גופים ציבוריים.

ודים גודון: בסופו של דבר אנחנו יכולים למצוא את עצמנו בלי אותם שוטרים, בלי אותם ליוויים לדברים אחרים.

אופיר פינס-פז: מנהל מקרקעי ישראל, פיקוח, בבקשה.

אמציה תבואה: אנחנו מבקשים לא להיות ברשימת הגופים שמקבלים שוטרים בשכר.

אמציה תבואה: אנחנו מקבלים את הסיוע במסגרת מתפ"א – מנהלת תיאום פעילות אכיפה, מממנים את הפעולות, זה סדר גודל של 24 או 26 מיליון שקל לשנה.

אמציה תבואה: כשאנחנו אומרים שאנחנו לא מעוניינים בשוטרים בשכר אני מתכוון לפעולות שמנהל מקרקעי ישראל, משרד הפנים היחידה המרכזית והסיירת הירוקה.

אופיר פינס-פז: וגם אתם שם, סליחה שאני אומר לך, הביטוח הלאומי נמצאים בגוף הזה.

אמציה תבואה: לא, הם לא נמצאים בגוף הזה.

אופיר פינס-פז: אמרו לנו עכשיו שכן, הפרקליטות אמרה.

אופיר פינס-פז: אנחנו נוציא את מנהל מקרקעי ישראל ונכניס את הביטוח הלאומי.

אופיר פינס-פז: הרווחתם מההפקר, גמרנו.

אופיר פינס-פז: נכניס אתכם לרשימה ונקבע ברשימה כולה שכל המשרדים האלה, כל הגורמים האלה, רשויות מקומיות, משרדי ממשלה, כל מה שכתוב זה אך ורק לצורכי אכיפה וגבייה.

אופיר פינס-פז: זה יהיה כתוב בתוספת.

אופיר פינס-פז: אני מבקש שזה יהיה כתוב.

מרים פרנקל-שור: זה כתוב:

מרים פרנקל-שור: לשם סיוע בהפעלת סמכותם על פי דין.

אופיר פינס-פז: סמכויות אכיפה וגבייה כי סמכויות על פי דין, גם הלשכה שלו בביטוח הלאומי זה על פי דין.

אופיר פינס-פז: סמכויות אכיפה וגבייה של כל הגופים האלה.

אופיר פינס-פז: מישהו צריך לצאת מהרשימה הזאת?

אופיר פינס-פז: חברי הכנסת.

אופיר פינס-פז: מי גברתי?

דרורי לסקר: אני מהלשכה המשפטית משרד הפנים.

דרורי לסקר: אנחנו רוצים שממשרדי הממשלה יחריגו את משרד הפנים.

אופיר פינס-פז: אוקי.

אופיר פינס-פז: למה את רוצה להחריג את משרד הפנים?

דרורי לסקר: אני רוצה להעיר בנושא הרשויות המקומיות לעניין פיקוח על הבנייה.

דרורי לסקר: כשאנחנו מדברים על נושא גבייה, צריך לזכור שיש הבדל בין הרשויות המקומיות והם לא מקשה אחת.

דרורי לסקר: ובעוד שהחוק הזה מסייע לרשות אחת שיש לה כסף להפעיל אמצעי גבייה, רשות שאין לה אמצעים להפעיל אמצעי גבייה המשטרה בגביית שוטרים בשכר מונעת ממנה להפעיל אמצעי גבייה בתחומה.

דרורי לסקר: צריך להגיד את זה.

דרורי לסקר: משרד הפנים עושה תוכניות הבראה, דורש מרשויות מקומיות לגבות - - -

שאול גורדון: יש לי עכשיו פנייה מראש עיריית רהט שאני לא חושבת שהיא מועצה חזקה שהוא מתחנן ואומר: תרשו לי לקבל פה את השוטרים האלה בשכר, אני הפסקתי את כל פעולות הגבייה.

שאול גורדון: הוא פנה אפילו לשר הפנים בעניין הזה.

אופיר פינס-פז: נשאלת השאלה, בוא ניקח רשות שברור שהיא חלשה על פי כל קנה מידה ועדיין היא זקוקה מאוד לסיוע שלכם כאוויר לנשימה בכל מה שקשור לסמכויות הגבייה שלה.

אופיר פינס-פז: היא לא יכולה לשלם שוטרים בשכר או שהיא משלמת אותם ממקומות, היא לא משלמת לעובדים שלה, היא משלמת לשוטרים בשכר אבל היא לא משלמת שכר לעובדים שלה או לגמלאים שלה.

אופיר פינס-פז: ופה זה עומד.

אופיר פינס-פז: מה אתם עושים?

אופיר פינס-פז: תפעילו שיקול דעת.

אופיר פינס-פז: איפה המחוקק נותן לכם שיקול דעת להגיד: פה אנחנו יכולים שוטרים בשכר ופה יהיה שוטרים בלי שכר.

אלעזר כהנא: המחוקק נותן שיקול דעת ברגע שהוא כותב: רשאי, ולא חייב, ויש שיקול דעת.

אופיר פינס-פז: זה לא מספיק.

אלעזר כהנא: דבר שני, מערך הגבייה עולה להם ממילא כסף.

אלעזר כהנא: הקבלן שגובה הוא קבלן פרטי.

אופיר פינס-פז: אכפת לכם שנכניס בחוק הוראה שאומרת שהמשטרה תוכל להפעיל שיקול דעת לגבי גופים ציבוריים אם היא משתכנעת שהם לא יכולים לעמוד בנטל הזה?

אלעזר כהנא: אנחנו סבורים שזה כבר לא בגדר מה שנקרא הארכת הוראת השעה וגם אני חושב שאם יש רשות - - -

אופיר פינס-פז: אתם צוחקים עלי?

אופיר פינס-פז: בואו נסגור את הישיבה.

אופיר פינס-פז: אתם באמת חושבים שאני הולך לאשר את כל מה שכתוב פה בגלל שמישהו כתב פה באיזשהו משרד?

אופיר פינס-פז: מתי עשיתי דבר כזה בחיים שלי.

אופיר פינס-פז: אני פשוט בשוק.

אלעזר כהנא: דווקא בין רשויות ציבוריות כשיש איזושהי מחלוקת אם כן ראוי או לא ראוי וצריך להפעיל שיקול דעת – זה הרבה יותר פשוט מאשר גוף פרטי כי יש שר מול שר ויש ממשלה ויש יועץ משפטי לממשלה ויש מי שיכריע.

אלעזר כהנא: דווקא פה אם יש גוף ממשלתי שאומר: לא ראוי שתיקח ממני בנסיבות א' או ב' או ג'.

אלעזר כהנא: יש לו למי לפנות, זה לא גוף פרטי שאומר: המשטרה כל כך חזקה, היא כופה עלי.

אלעזר כהנא: ראש עירייה יש מעליו ויש עד שר.

אלעזר כהנא: זה דווקא הרבה יותר פשוט מאשר הגופים הפרטיים.

אלעזר כהנא: בגופים הפרטיים אנחנו מבינים את הטענה.

אופיר פינס-פז: אבל אנחנו מכירים את המציאות בשלטון המקומי שדווקא הרשויות המתקשות והחלשות זקוקות יותר לשירותי גבייה ודווקא הן פחות יכולות לשלם ובתל אביב ורמת גן אין בעיה של זה.

אופיר פינס-פז: אני חושב שצריך להכניס סעיף כזה.

מרים פרנקל-שור: אני רוצה להתייחס בדיוק לנקודה שהצבעת עליה בהתייחס לאותן רשויות מקומיות חלשות.

מרים פרנקל-שור: זה מעלה את אחד הטיעונים העקרוניים שלנו כנגד ההסדר של הקצאת המשאב הציבורי שכל אחד רשאי לקבלו.

מרים פרנקל-שור: בעצם מדוע לא מקבלים?

מרים פרנקל-שור: מכיוון שבתעדוף המשטרה זה נמצא בסולם התחתון כאשר מלכתחילה אותה עיריית רהט לא הייתה צריכה לשלם עבור אותו שירות.

מרים פרנקל-שור: לכן אם נתחיל לעשות תיקונים פה ושם אנחנו נכנסים ממש לבעיית העיקרון של השוויון של כולם מול קבלת אותו שירות של המשטרה.

מרים פרנקל-שור: להתחיל קריטריונים, קריטריונים מהרווחיות או חולשה של רשות מקומית אחת למול רשות מקומית למול רשות מקומית שנייה – אנחנו מתחילים רק לפתוח את היריעה.

מרים פרנקל-שור: זו אחת הנקודות שנגיע ופרסנו את התנגדותנו לעיגון הסעיף הזה כהוראת קבע.

מרים פרנקל-שור: אני לא יודעת אם זה נכון להתחיל לכתוב חולשה כספית של רשויות אלו או אחרות.

מרים פרנקל-שור: דווקא יותר מטריד אותי מה יהיה במשרד הפנים שמבקש להחליט.

מרים פרנקל-שור: זאת אומרת שבעצם יש פה מסר שאומר משרד הפנים לוועדה: אני לא רוצה להיות חלק מהמערך הזה, אני לא אאכוף את חוקי התכנון והבנייה.

דרורי לסקר: העמדה שלנו היא שאנחנו רוצים שינוי כללים שייכתבו על ידי שר הפנים ועל ידי השר לביטחון פנים שכוללים גם את ההסתכלות - - -

מרים פרנקל-שור: אבל מה דין משרד הפנים שונה מדין משרדי הממשלה?

מרים פרנקל-שור: מה שנכון לגבי משרד ממשלה אחד נכון לגבי משרדי הממשלה האחרים.

מרים פרנקל-שור: אם יהיו כללים נכון שיהיו כללים לכולם, לא קריטריונים מיוחדים למשרד הפנים.

דרורי לסקר: לגבי הקריטריונים אנחנו מתייחסים לנושא של הרשויות המקומיות.

דרורי לסקר: אני אומרת שבנושא של רשויות מקומיות יקבעו כללים שייכתבו על ידי השר לביטחון פנים ושר הפנים ביחד.

דרורי לסקר: זה לעניין הקריטריונים.

דרורי לסקר: לעניין משרד הפנים אנחנו חושבים שצריך להחריג אותו משאר משרדי הממשלה ויש לנו הסכמה על זה עם המשרד לביטחון פנים.

מרים פרנקל-שור: מה הסיבה?

מרים פרנקל-שור: אגב, אנחנו עד הדיון לא קיבלנו את ההסכמה.

מרים פרנקל-שור: לא הבנו, ניסינו לברר אתכם ולא הבנו מה הסיבה לבקשה?

דברת זילברשטיין: משרד הפנים מפעיל בשטחים גליליים את חוקי התכנון והבנייה כרשות מבצעת ולא כרשות מפקחת ואנחנו חוששים שדווקא באותם מקומות שצריך להפעיל אכיפת חוקי תכנון ובנייה, המשטרה לעיתים משתמשת באמצעי הזה כדי לאכוף.

מרים פרנקל-שור: החשש שלך הוא נכון אבל הוא נכון חתך מגזרית לכולם.

דברת זילברשטיין: כששולחים לנו בקשה להרוס 3 בניינים, להביא 1000 מאבטחים בשכר - - -

אלעזר כהנא: מאבטחים, לא שוטרים בשכר.

דברת זילברשטיין: זה לא משנה, זה עוד יותר גרוע - - -

מרים פרנקל-שור: זה אחד הוויכוחים העקרוניים.

אלעזר כהנא: 20 שנה, 30 שנה מקבלים סיוע לתכנון ובנייה פעם אחת לא דרשו שכר, אני אראה לכם מכתבים של עיריות שמבקשות - - -

דברת זילברשטיין: שנתיים שלמות לא הרסו בניין אחד במחוז צפון, יש העדפה לשקט תעשייתי על אכיפה חוקי התכנון והבנייה, זו עובדה.

אופיר פינס-פז: אני רוצה לסכם כך.

אופיר פינס-פז: הוראת השעה תוארך ב-9 חודשים שזה הזמן כדי לסיים את הדבר הזה.

אופיר פינס-פז: היא תסוכם בנוסח שמכניס סמכויות אכיפה וגבייה בצורה מפורשת עם הרשימה שקבענו שאומרת כך: גובה ארנונה בעל תפקיד בהוצאה לפועל, גובה מיסים, הנהלת בתי המשפט, חברת חשמל, מקורות, נתיבי גז, ביטוח לאומי, משרדי הממשלה למעט משרד הפנים, רשויות מקומיות, רשות המיסים בישראל.

אופיר פינס-פז: איפה הרשות לניירות ערך?

אופיר פינס-פז: היא לא צריכה?

אופיר פינס-פז: לא.

אופיר פינס-פז: הבקשה שלי היא רק לכתוב סעיף.

אופיר פינס-פז: אנחנו נסמיך את היועצת המשפטית שלנו מירי ואת היועצת המשפטית של המשרד לביטחון פנים לכתוב סעיף מוסכם לגבי נושא השוויוניות על רקע כספי שתהיה איזושהי יכולת של המשטרה, שיהיה לכם שיקול דעת.

אופיר פינס-פז: במקרים חריגים, תכתבו את זה לפי סוציו אקונומי אחד, תחשבו על נוסח שיתן ביטוי לגורם ציבורי שזקוק לכם על פי דעתכם בצדק, ושלא יכול לשלם או לא יכול לשלם את מלוא המחיר וזהו.

אופיר פינס-פז: בהסדר הזה זה הכרחי.

אופיר פינס-פז: כן גברתי ממשרד הפנים, את יצאת מההסדר, מה את לחוצה?

דרורי לסקר: רשויות מקומיות.

אופיר פינס-פז: רשויות מקומיות בהסדר.

דרורי לסקר: האם כבוד היושב ראש יכול לשקול שלגבי רשויות מקומיות זה יהיה בתיאום עם שר הפנים, ששר הפנים והשר לביטחון פנים - - -

אופיר פינס-פז: השר לביטחון פנים יהיה לו שיקול דעת.

אופיר פינס-פז: מה את רוצה?

אופיר פינס-פז: אנחנו עושים פה עכשיו איזשהו מנגנון של שיקול דעת במשטרה.

אופיר פינס-פז: תפסת מרובה לא תפסת.

אופיר פינס-פז: נעשה התייעצות על כל סכום, על כל רשות בין שני שרים, באמת.

דרורי לסקר: לא התייעצות, ששני השרים יכתבו - - -

דוד אזולאי: מה עם סעיף 9?

אופיר פינס-פז: משרדי הממשלה למעט משרד הפנים.

דוד אזולאי: למה למעט משרד הפנים?

אופיר פינס-פז: משרד הפנים יש לו הסדרים אחרים בתכנון ובבנייה.

דוד אזולאי: בתכנון ובניה זה נושא מאוד חשוב.

אופיר פינס-פז: אבל בתכנון ובנייה אין שיטור בשכר.

אופיר פינס-פז: המשטרה מעמידה שוטרים.

מרים פרנקל-שור: אבל למה להוציא אותם?

מרים פרנקל-שור: אז היא תמשיך לא לקחת שוטרים, אני לא מבינה, בשביל מה להוציא אותם?

אופיר פינס-פז: מה מפריע לך?

אופיר פינס-פז: את רוצה הרי להוציא כמה שיותר מההסדר.

מרים פרנקל-שור: לא, אני רוצה שיהיה לחץ של כולם.

מרים פרנקל-שור: שלא כל אחד יעשה הסדר.

ישראל הנגבי: לגבי הסעיף האחרון, העניין של השוויוניות.

אופיר פינס-פז: חברים, תחשבו ברצינות, יש תורם שזקוק לכם, לא יכול לשלם, מה הוא אמור לעשות?

אופיר פינס-פז: אתם לא נותנים לנו דוח, אין שקיפות, אני לא יודע כמה עיריות נעזרות בכם, אני לא יודע כמה עיריות לא נעזרות בכם.

אופיר פינס-פז: אני לא יודע כמה גורמים אין להם כסף להיעזר בכם.

אופיר פינס-פז: מה זה?

ישראל הנגבי: אני חושב שזה שינוי מהותי לעומת המצב הקיים.

אופיר פינס-פז: נכון, אבל זה שיפור מהותי, זה לא שינוי מהותי.

ישראל הנגבי: העניין הזה מצריך בדיקה ואני לא חושב שהוא מתאים להוראת שעה.

ישראל הנגבי: הוא מתאים לבדיקה הכוללת שאדוני הציע ואנחנו מקבלים אותה.

ישראל הנגבי: אני חושש שהדבר הזה יהפוך בסופו של דבר לאבן נגף ויעכב את כל הפיתרון של העניין.

אופיר פינס-פז: נסכם כך, נקל עליכם.

אופיר פינס-פז: ננסה למצוא נוסח משותף שנסכים עליו.

אופיר פינס-פז: אם לא נמצא נוסח משותף שנסכים עליו נשאיר את זה לשלב שלאחר מכן.

סיגל שוהם: הנוסח לא ברור כי התוספת היא מהחוק החדש והוראת השעה היא מה שהיה בחקיקה, אם אפשר להקריא איזשהו נוסח.

אופיר פינס-פז: הנוסח שאפשר להקריא: "ביקשו אדם או גוף המנויים בתוספת השנייה כי המשטרה תקצה שוטרים לשם סיוע בעניין סמכויות אכיפה וגבייה על פי דין – רשאי קצין המשטרה המוסמך להקצות שוטרים בשכר למטרה זו.

אופיר פינס-פז: " הבעיה היא שלא פתרנו את עניין גורם המטה.

דרורי לסקר: ומה עם רשויות לא נמצאות ברשימה?

דרורי לסקר: מה קורה איתן?

אופיר פינס-פז: אפשר להגיד שהגורם יהיה קצין אג"מ במטה?

אלעזר כהנא: יש היום קצין סיור שמרכז את כל העניין הזה.

אלעזר כהנא: יש ראש מחלקת סיור במטה הארצי, אחראי ברמה הארצית על כל התחום הזה.

אופיר פינס-פז: מה הדרגה שלו?

אלעזר כהנא: ניצב משנה.

אופיר פינס-פז: מצוין.

אופיר פינס-פז: ראש מחלקת סיור.

אופיר פינס-פז: ברמת השטח הדברים האלה ייכתבו בנוהלי המשטרה, הם בוודאי כתובים.

אופיר פינס-פז: תודה.

דוד אזולאי: אדוני היושב ראש, אני בכל זאת מבקש לשמוע את נציגת משרד הפנים היות וזה המשרד היחיד שהוצאנו אותו מתוך משרדי הממשלה.

אופיר פינס-פז: על פי בקשתם.

דוד אזולאי: אני מבקש לדעת באילו תחומים אתם נציגי משרד הפנים נזקקים לשוטרים בשכר?

דוד אזולאי: אפשר לדעת.

אופיר פינס-פז: הם לא זקוקים.

דברת זילברשטיין: אכיפת חוקי התכנון והבנייה.

דוד אזולאי: את זה יש לכם, מתי שאתם מבקשים אתם מקבלים.

אופיר פינס-פז: בשכר.

דברת זילברשטיין: זה לא בשכר בגלל שזה - - -

דוד אזולאי: אבל אתם מקבלים מתי שאתם מבקשים?

דברת זילברשטיין: אני רוצה להציג את המצב.

דברת זילברשטיין: זו בעיה של משרד הפנים ושל הרשויות המקומיות.

דברת זילברשטיין: אנחנו נתקלים במצבים, זה יכול להיות מצבי קיצון ויכול להיות במקומות מסוימים מצב של נוהל שהקצינים המקומיים, מפקדי המחוזות, מפקדי המשטרה ברמה המקומית מעדיפים שקט תעשייתי על פני אכיפת חוקי התכנון והבנייה.

דברת זילברשטיין: חלק מהניסיונות שנעשים, אם לצורך העניין צריך לגבות 20,000 שקל בחובות, השוטרים בשכר עולים להם 18,000 שקל בחובות – לא יוצאים לגבייה.

דברת זילברשטיין: זה נהיה לא כלכלי לא יוצאים לאכיפה.

דברת זילברשטיין: יוצא שרשויות מקומיות חזקות יוכלו לאכוף את חוקי התכנון והבנייה.

דוד אזולאי: למה רשויות מקומיות הוצאנו אותם, אני שואל - - -

אופיר פינס-פז: היא אמרה שבחוקי תכנון ובנייה - - -

דוד אזולאי: אבל את זה יש להם.

דברת זילברשטיין: לכן זה מוחרג.

אופיר פינס-פז: נכון, תודה.

דוד אזולאי: את זה יש לכם מתי שאתם רוצים.

דוד אזולאי: למה אתם עוד צריכים שוטרים בשכר, תגידי לנו?

דברת זילברשטיין: אנחנו לא צריכים.

אופיר פינס-פז: הם לא צריכים ולכן הם רוצים לא להיות בחוק, בדיוק.

אופיר פינס-פז: אדוני, יש לך עבודה במינהל, הוצאנו אתכם מהחוק.

אמציה תבואה: מינהל מקרקעי ישראל מממן את הפעילות.

אמציה תבואה: ברשותך אשאיר את זה.

אופיר פינס-פז: עדיין לא הייתי אף פעם ממונה על המינהל לשמחתכם.

אמציה תבואה: גם אני לא, אבל ברשותך אני אשיב.

אופיר פינס-פז: הנה נציגו של ראש עיריית רהט עלי אדמות, פייסל אל עוזאד, ממלא מקום ראש עיריית רהט.

אמציה תבואה: בפעולות אכיפה של משרד הפנים עולות לא פעם דרישות מרמת המחוז, מרמת המרחב לשוטרים בשכר למרות שיש שוטרים במסגרות הרגילות.

אופיר פינס-פז: תודה, אנחנו סיכמנו את הנוסח הזה.

סיגל שוהם: אין אפשרות לשנות את הרשימה?

אופיר פינס-פז: בתשעה החודשים האלה אי אפשר לשנות את הרשימה.

אופיר פינס-פז: אני מעמיד את זה להצבעה אבל שתדעו שאני לא אגיש את זה בנפרד.

דוד אזולאי: על מה אתה רוצה להצביע?

אופיר פינס-פז: על ההוראת שעה.

דוד אזולאי: עם השינויים?

אופיר פינס-פז: עם השינויים כפי שאמרנו.

דוד אזולאי: אתה מכניס את התוספות הללו?

אופיר פינס-פז: כל התוספות, כל מה שהכנסנו.

אופיר פינס-פז: מי בעד הוראת השעה?

אופיר פינס-פז: מי נגד?

יוסי ביילין: זה נוהל נפסד, כדי לאפשר צ'ופר ותוספת שכר לשוטרים.

יוסי ביילין: הרי אחרת זה היה מוסדר - - -

אופיר פינס-פז: אני לא בטוח שזה המוטיביציה הראשית של המשטרה בעניין הזה.

יוסי ביילין: הרי אחרת היו עושים העברות תקציביות, למה לא עושים את זה?

מרים פרנקל-שור: לשם אנחנו שואפים להגיע.

אופיר פינס-פז: אני רוצה רק לומר לחברים במשטרה ולמשרד לביטחון פנים.

אופיר פינס-פז: אני אומר לכם שאם אני אהיה יושב ראש הוועדה בעוד 9 חודשים שנצטרך לדון בהוראת השעה שוב, אני באמת מציע שתבואו עם הסדר.

אופיר פינס-פז: כי לא אהסס לבוא בפני הציבור ולהסביר למה אנחנו בעניין הזה לא ממשיכים את הדבר הזה.

אופיר פינס-פז: אני מבקש שתנצלו את ה-9 חודשים, אני אומר את זה גם לאוצר, לבוא עם הסדר יותר ראוי שיותר מתקבל על הדעת מבחינה ציבורית, זה הכל.

אופיר פינס-פז: אנחנו עוברים להסדר לגבי הבקשות של גורמים פרטיים, בבקשה.

מרים פרנקל-שור: אני מציעה שנתחיל לקרוא את ההצעה שחולקה כאן לכולם ונשמע את הערות הגופים.

מרים פרנקל-שור: "ביקש אדם כי לרגל אירוע מטעמו תקצה המשטרה שוטרים לשם שמירה על הסדר הציבורי ושלום הציבור באירוע כאמור, וסבר קצין משטרה כי מפאת היקפו, טיבו או מקומו של האירוע קיים חשש לפגיעה בסדר הציבורי או בשלום הציבור, רשאי הוא להקצות שוטרים שיועסקו בתשלום באירוע כאמור (בסעיף זה – שוטרים בשכר); בבואו להחליט בבקשה יבחן בין היתר – (1) האם האירוע נושא אופי פרטי או ציבורי; (2) האם ניתן להקצות לשם כך שוטרים מסדר הכוחות הרגיל של המשטרה; (3) האם יש לאירוע השלכות על פעילות המשטרה ותקציבה.

מרים פרנקל-שור: (ב) הוגשה לפי הוראות כל דין בקשה לקיום אירוע או לביצוע פעולה החייבים בקבלת רשיון, היתר או אישור מאת המשטרה, או נמסרה הודעה מוקדמת על הכוונה לקיים אירוע א לבצע פעולה החייבים לפי הוראות כל דין במתן הודעה כאמור, רשאי קצין המשטרה המוסמך להורות על הקצאת שוטרים בשכר, כאמור בסעיף קטן (א).

מרים פרנקל-שור: (ג) עכשיו זה דנה הוועדה.

מרים פרנקל-שור: (ד) החליט קצין משטרה מוסמך כי נדרשת הקצאת שוטרים בשכר בהתאם להוראות סעיפים קטנים (א) עד (ג), יורה בדבר מספר השוטרים בשכר שיוקצו בהתאם לאמות המידה שייקבעו בנוהלי משטרת ישראל.

מרים פרנקל-שור: (ה) על אף הוראות סעיפים קטנים (א) עד (ג) לא יוקצו שוטרים בשכר בכל אחד מאלה: (1) אירוע ממלכתי בעל חשיבות לאומי כפי שייקבע בנוהלי משטרת ישראל.

מרים פרנקל-שור: (2) הפגנה וכן אספה או תהלוכה כהגדרתן בסעיף 83 לפקודה, בעניינים בעלי אופי מדיני או ציבורי; (3) משימה שלצורך ביצועה לא נדרשת הפעלה של סמכויות שוטר; (4) אירוע שמיועד לציבור בלתי מסוים ושלא נועד למטרות רווח; (5) אירוע שלא התקיימו לגביו הוראות כל דין;

אופיר פינס-פז: מה זה ציבור בלתי מסוים?

אופיר פינס-פז: ציבור כללי?

מרים פרנקל-שור: כן, פתוח לציבור הרחב.

מרים פרנקל-שור: (ו) (1) התשלומים שיתקבלו בשל העסקת שוטרים בשכר לפי סעיף זה ייווספו לתקציב משטרת ישראל וישמשו לשם תשלום לשוטרים שהועסקו כאמור, לכיסוי הוצאות המשטרה בהעסקת שוטרים בשכר ולרווחת כלל השוטרים ובני משפחותיהם.

מרים פרנקל-שור: (2) השר באישור ועדת הפנים והגנת הסביבה של הכנסת יקבע הוראות לעניין חלוקת התשלומים לפי פסקה (1).

מרים פרנקל-שור: (ז) (1) המפקח הכללי ימנה ועדת ערר אשר תדון בעררים על החלטות קצין המשטרה המוסמך לפי סעיף קטן (ד).

מרים פרנקל-שור: (2) ועדת ערר תהיה בת 4 חברים והם: קצין משטרה בכיר בדרגת תת ניצב והוא יהיה היושב ראש.

מרים פרנקל-שור: קצין משטרה בכיר ושני נציגי ציבור שימונו מתוך רשימת נציגי ציבור שיקבע המפקח הכללי; לא הגיעו חברי הוועדה להכרעה, יכריע קולו של יושב ראש הוועדה.

מרים פרנקל-שור: (3) סדרי עבודתה של ועדת הערר שמונתה לפי הוראות פסקה (1), יקבעו בנוהלי משטרת ישראל.

מרים פרנקל-שור: (ח) השר, באישור ועדת הפנים והגנת הסביבה של הכנסת רשאי בצו, לשנות - - זה לא רלוונטי, זה קשור ל(ג).

מרים פרנקל-שור: (ט) בסעיף זה "קצין משטרה מוסמך" – קצין בדרגת ניצב משנה שהמפקח הכללי הסמיך לשם ביצוע הוראות סעיף זה".

אופיר פינס-פז: הערות בבקשה.

שאול גורדון: דבר ראשון לגבי סעיף קטן (א) – אנחנו בכוונה החלטנו לקרוא לזה פעולה ולא רק אירוע מכיוון שיש פעולות.

שאול גורדון: למשל עבודות של קבלנים בכביש, הובלת מטענים חריגים, פעולות מהסוג הזה הם לא אירועים, הם פעולות שאנחנו מטפלים בהם.

שאול גורדון: לכן אני חושב שיש מקום להשאיר את המילה פעולה.

שאול גורדון: לגבי השיקולים שעל קצין המשטרה לשקול.

שאול גורדון: אני מבין את הרצון והצורך לנסות לתחם את שיקול הדעת של קצין המשטרה, אני רק חושב שהתבחינים שנקבעו הם מעט בעייתיים.

שאול גורדון: ההגדרה או האבחנה בין אירוע פרטי או ציבורי אנחנו יודעים שהיא מאוד בעייתית, אתייחס לזה בהמשך.

שאול גורדון: אבל בעיקר למשל סעיף 2, האם ניתן להקצות שוטרים מסדר הכוחות הרגיל?

שאול גורדון: התשובה היא כן.

שאול גורדון: בדרך כלל אפשר, השאלה היא רק על חשבון מה זה בא.

שאול גורדון: זה שיקול שאומר הכל ולא אומר שום דבר כי תמיד אפשר ואנחנו צריכים בסוף לקבוע עד כמה אנחנו רוצים ללכת רחוק.

שאול גורדון: אז אם יש אירוע כמו מצעד הגאווה אנחנו יודעים גם להביא 8000 ו-10,000 בלי שוטרים בשכר ולאבטח אירוע כזה, ואני לא לוקח דוגמא של הפגנה כי בוודאי אנחנו לא מבקשים שוטרים בשכר להפגנות.

שאול גורדון: גם לגבי סעיף קטן 3, את מכירה אירוע שאין לו השלכות על פעילות המשטרה ותקציבה?

שאול גורדון: כל פעילות יש לה השלכות.

אופיר פינס-פז: מה כתוב היום בשיקול הדעת?

אופיר פינס-פז: אין היום בכלל שיקול דעת?

שאול גורדון: מה שכתוב בסעיף (א) ברישא.

שאול גורדון: אם הוא מפאת היקפו, טיבו או מקומו של האירוע קיים חשש לפגיעה בסדר הציבורי.

שאול גורדון: בעניין של פרטי וציבורי זה מתקשר בהמשך הדברים בסעיף (ה) (4) אירוע שנועד לציבור בלתי מסוים שלא נועד למטרות רווח.

שאול גורדון: גם כאן ההגדרה היא מאוד בעייתית.

שאול גורדון: אם למשל אירוע של גיידמאק לאוהדי ביתר בגן סאקר – הוא אירוע שפתוח לציבור הרחב וכל מי שרוצה להיכנס יכול להיכנס.

שאול גורדון: זה מחייב אותנו, את המשטרה להקצות לעניין זה כוחות, ואם יש אירוע שהוא פתוח לציבור אבל יש שיקולים כלכליים אחרים או פרסומיים או קידום מכירות או כל עניין אחר, חברת קוקה קולה פותחת אירוע בחוף ניצנים.

שאול גורדון: כדי שאותו גוף יוכל לקדם את העניינים שלו אנחנו צריכים עכשיו להיכנס פה להוצאה כספית אדירה?

שאול גורדון: אני חושב שהקריטריון הזה לא באמת מתחם עד הסוף ולכן אני אומר:

שאול גורדון: אבחנה בין אירוע פרטי וציבורי היא מאוד בעייתי.

מרים פרנקל-שור: אתה יכול הרי להבדיל מיידי בין האירוע שאמרת לגבי גיידמאק לבין האירוע של קוקה קולה.

שאול גורדון: לפי התבחינים שאת קבעת - - -

מרים פרנקל-שור: בכל זאת יש פה מטרות רווח.

שאול גורדון: מה זה מטרות רווח?

שאול גורדון: הוא לא גובה שקל אחד אבל הוא מקדם את ענייניו.

דובר: איזו נדיבות.

שאול גורדון: נכון, הוא תורם לציבור רק שאנחנו בשביל התרומה הזאת נצטרך לממן 150 שוטרים לצורך העניין.

אופיר פינס-פז: זה נקרא פרטי.

אופיר פינס-פז: כשקוקה קולה עושה אירוע לטובת הילדים זה פרטי.

אלעזר כהנא: אבל לפי הסעיף שזה פתוח לציבור הרחב שזה פתוח לציבור הרחב וזה לא למטרות רווח - - -

מרים פרנקל-שור: על מה אתם מלינים?

מרים פרנקל-שור: הרי הייתה הסכמה שהקריטריונים שהובאו בפסק דינו של השופט חשין יעוגנו כמה שאנחנו יכולים.

מרים פרנקל-שור: מעבר לזה, עמד בפנינו הנוהל שקיבלנו אותו ממכם.

מרים פרנקל-שור: אין פה שום דבר חדש.

מרים פרנקל-שור: אנחנו בתפיסה חשבנו שמה שקיים היום בנוהל, ועל זה שוחחתי איתכם, נעלה לרמת חקיקה ראשית.

מרים פרנקל-שור: בעצם מה אנחנו אומרים?

מרים פרנקל-שור: מלכתחילה המשטרה צריכה להקצות את השוטרים מכיוון שהיא אחראית על הסדר הציבורי ועל שלום הציבור וזה בעצם בתפקידה בליבה של המשטרה.

מרים פרנקל-שור: אנחנו מבינים את הצורך ואנחנו אומרים: יש לנו את המתחם שמצד אחד יש לנו את הציבורי ומצד אחד את הפרטי.

מרים פרנקל-שור: אלו בעצם השיקולים שצריכים להבחין מתי זזה המטוטלת.

מרים פרנקל-שור: ככל שהאירוע יהיה יותר פרטי כך תהיה לכם יותר את האפשרות לשוטרים בשכר.

מרים פרנקל-שור: אז על מה אתם מלינים?

שאול גורדון: אנחנו מסכימים אנחנו רק אומרים שהנוסח הזה לא אומר את מה שאת אומרת, זה הכל.

אופיר פינס-פז: בסדר, צריכים לנסח את זה יותר טוב.

שאול גורדון: אבל אנחנו מקבלים את העיקרון, הוא מוסכם עלינו לחלוטין.

מרים פרנקל-שור: זו בעצם התפיסה שמועלית כאן.

אלעזר כהנא: אירוע פרטי או ציבורי אז אני יכול לקחת את המשפט הזה ולתת לו תוכן בתוך הנוהל באמצעות התבחינים של מולטי מדיה.

אלעזר כהנא: שני הדברים האחרים, היועצת המשפטית פה הסבירה למה אנחנו לא יודעים איך לפרש אותו.

אלעזר כהנא: יש ניסוחים שאפשר לקחת מתוך נוהל, בנוהל לקצין משטרה זה בסדר, הוא מפעיל שיקול דעת.

אלעזר כהנא: כשאת שמה את זה בחוק זה כבר נוסח אחר, זה עולם אחר.

אלעזר כהנא: כשאת שמה משפט שאומר: שלא למטרות רווח בחוק, וקצין משטרה צריך עכשיו להגדיר לעצמו לפי חוק, אחרת הוא מפר חוק, האם זה למטרות רווח או לא, איך הוא יודע?

סיגל שוהם: כשמאפשרים שיקול דעת - - -

אלעזר כהנא: שיקול דעת שלא להכשיל את הקצינים באופן שהם לא מסוגלים לעמוד בדבר הזה.

סיגל שוהם: זה קריטריונים של שוויון בהתחשבות של צרכים כלכליים, זה הכל.

אופיר פינס-פז: יש לך איזושהי הצעה פרודוקטיבית בעניין?

סיגל שוהם: העברנו לוועדה.

אופיר פינס-פז: אז תגידי.

סיגל שוהם: הרישא בהתאם לפסק דין מולטי מדיה צריכה להיות הפוכה וביקשנו שהנוסח יהיה: ביקש אדם כי לרגל אירוע וכו' – לא יוקצו שוטרים בשכר אלא לאחר שקצין משטרה שהוסמך לכך בידי המפכ"ל סבר כי מפאת היקפם, טיבם ומקומם, ואז פירטנו את השיקולים.

אופיר פינס-פז: מה השיקולים?

סיגל שוהם: אופיו של האירוע בהיותו אירוע ציבורי, מטרתו ורווחיותו של האירוע, מיקום האירוע ועריכתו במקום ציבורי, מידת ההכבדה שזה גורם על המשטרה ומי הוא יוזם האירוע – יוזם האירוע ומצבו הכלכלי.

אופיר פינס-פז: כן, מי הוא יוזם האירוע ומצבו הכלכלי.

אלעזר כהנא: אז קציני המשטרה יתחילו לבקש ממנו עכשיו תדפיסים של הבנק ומה מצבו הכלכלי.

סיגל שוהם: אם מעלה המבקש טענה על מצבו הכלכלי צריך לדון בה.

אופיר פינס-פז: מה עם הוועדה הזאת שכתוב פה?

אופיר פינס-פז: זה חדש?

אלעזר כהנא: זה קיים לפי הנוהל וזה עלה בחקיקה בהצעה שלנו.

אלעזר כהנא: זו הצעה שלנו.

אלעזר כהנא: הוועדה קיימת גם היום - - -

מרים פרנקל-שור: יש לנו עדיין ספק אם זו הוועדה הראויה מכיוון שההרכב הוא משטרתי פנימי וזו לא ועדת ערר - - -

אופיר פינס-פז: צריך גם רואה חשבון וכלכלן בוועדה שיבדוק מה ההבדל בין למשל ביתר ירושלים והיכולות הכלכליות שלה לבין - - -

סיגל שוהם: אדם פרטי שרוצה לקיים אירוע, שכונה שרוצה לקיים אירוע, היא טוענת שאין לה כסף לשלם.

אלעזר כהנא: התשובה היא ברורה, לא לוקחים שכר.

אלעזר כהנא: זאת התשובה.

אופיר פינס-פז: שיהיה לכם גב בחוק לא לקחת.

אלעזר כהנא: אנחנו מאוד נשמח אבל באופן שאפשר לעבוד.

אופיר פינס-פז: בשביל זה יש פה בחדר יותר יועצים משפטיים מאנשים בשר ודם, בואו תפעילו את כל מה שלמדתם ותכתבו את זה בצורה שאפשר להבין אותה.

ודים גודון: אנחנו מוכנים להתנדב ולהיות בתוך הוועדה ואז להיות בורר מצד משרד האוצר, אלא אם כן המשטרה מסרבת.

אופיר פינס-פז: לא, היא אמרה תודה רבה.

ודים גודון: אני מצרף את מה שהמשטרה אמרה לגבי סעיף א 2 ו-3 כי לכל אירוע אפילו קטן יש השלכות תקציביות.

ודים גודון: הסעיף הזה לא אומר כלום, לדעתי לפחות.

דב חנין: 3 הערות בקיצור.

דב חנין: עמדתי העקרונית היא נגד כל התיקון הזה כמובן, שלא תהיה שום אי הבנה בעניין, אני חושב שזו הפרטה של שירותי השיטור וזה דבר חמור וזה דבר שעולה בקנה אחד עם מה שקורה בבתי הסוהר ובמקומות אחרים שראוי מאוד לא להפריט אותם.

דב חנין: כיוון שנראה לי שעמדתי במיעוט בוועדה - - -

אופיר פינס-פז: עמדתך ברוב בוועדה ואף על פי כן אנחנו חושבים שאנחנו צריכים גם כן לגלות אחריות - - -

דב חנין: זה מה שנקרא עמדתי במיעוט בוועדה בשורה התחתונה.

אופיר פינס-פז: ברמה העקרונית עמדתך ברוב אבל ברמה המעשית יש כאן

אופיר פינס-פז: מציאות מסוימת שאי אפשר להתעלם ממנה, אפילו אם אתה באופוזיציה.

דב חנין: אדוני יושב ראש הוועדה, אני יודע שאתה חושב כמוני ומייחל ליום שבו העקרונות יגרמו לכך שנפעל במציאות לפיהם.

דב חנין: אבל לגופו של עניין.

דב חנין: אם עמדתי שמתנגדת לכל ההסדר הזה לא תתקבל אני מציע כן לקבל את ההצעה האלטרנטיבית של האגודה בשני היבטים.

דב חנין: אני חושב שההיבט הניסוחי פה הוא חשוב.

דב חנין: ההיפוך שאומר לא, אלא אם ישתכנע שכן, זו אמירה נכונה וגם אופן ההגדרה של הפרמטרים אני חושב שהוא נכון בעמדת האגודה.

דב חנין: אני רוצה להעיר הערה נוספת במשהו שמאוד מדאיג אותי והוא האפשרות שבצורה כזו או אחרת יגבו או ידרשו לגבות תשלום מאירועים פוליטיים או ציבוריים.

דב חנין: אני ער למה שכתוב בסעיף קטן (ה)(2) אבל אני לא מסתפק במה שכתוב שם כי מה שכתוב שם כרגע מדבר על הפגנה, אסיפה או תהלוכה כהגדרתן בסעיף 83 לפקודה, וזה לא כל האירועים הציבוריים או הפוליטיים שמתקיימים.

דב חנין: והכל כמובן לחילופין שאם הוועדה מחליטה ללכת על ההסדר הזה הייתי מציע לנסח את סעיף (ה)(2) כהפגנה וכן אסיפה או תהלוכה כהגדרתן בסעיף 83 לפקודה, או: מפגש בעניינים בעלי אופי מדיני או ציבורי.

דב חנין: כל מפגש שיש בו מימד ציבורי או מדיני צריך להיות מוגן על ידי המשטרה שלא בשכר גם אם הוא לא נכנס לסעיף 83 לפקודה, תודה.

מרים פרנקל-שור: במה הכוונה לציבורי?

מרים פרנקל-שור: בפסקה (2) אתם אומרים: בעניינים בעלי אופי מדיני או ציבורי.

מרים פרנקל-שור: המדיני זה הפוליטי והציבורי - - -

שאול גורדון: משהו חברתי.

אופיר פינס-פז: הפגנה של עמותה - - -

דב חנין: לא ברור מהו מדיני.

דב חנין: האם למשל הפגנה סביבתית היא מדינית?

דב חנין: לא ברור, אבל היא בוודאי ציבורית.

רחל גוטליב: אולי צריך להשמיט את הסיפא כי זה נמצא בהפגנות, האסיפה.

מרים פרנקל-שור: אנחנו רוצים להשאיר ואנחנו רוצים להבין.

רחל גוטליב: כי אומרים הפגנות ואסיפות ועניינים כאלה.

רחל גוטליב: ואם זה לא עניינים כאלה, אז מה?

דב חנין: זה כולל הפגנות או אסיפות כמו שהן מוגדרות בסעיף 83 לפקודה, וחוץ מזה מפגשים שיש להם אופי - - -

גבריאלה פיסמן: למשל ענייני תרבות, זה נכנס להגדרת "ציבורי", המטרה היא שזה כן ייכלל.

גבריאלה פיסמן: אם למשל אנחנו עושים התכנסות, שיח של 100 אנשים באוניברסיטה בעניינים של התחממות כדור הארץ, משהו בעל אופי ציבורי לחלוטין אבל לא מדיני, זה כן אמור להיכלל בעניין הזה.

גבריאלה פיסמן: מדובר על אסיפה כהגדרתה.

מרים פרנקל-שור: אז אנחנו נצטרך קצת להבהיר את זה.

אופיר פינס-פז: אני מבקש לסיים את הדברים האלה היום, אני לא מתכוון לדון בזה עוד דקה מעבר להיום.

מרים פרנקל-שור: כאשר הצענו את הנוסח הערות האגודה היו לפנינו.

מרים פרנקל-שור: כפי שהראיתי ליועצת המשפטית מהאגודה לזכויות האזרח, כל פרמטר שהם הציעו נכנס אצלנו במקום מסוים.

מרים פרנקל-שור: השאלה אם הוועדה מתעקשת לאשר את המילים של האגודה, אז אני רוצה להבין - - -

אופיר פינס-פז: זה לא המילים של האגודה.

אופיר פינס-פז: האגודה הציע תפיסה - - -

מרים פרנקל-שור: אז אני רוצה להציע תפיסה עוד יותר מתקדמת אם זה יהיה על דעת המשטרה.

אופיר פינס-פז: אני מדבר על 102(א) (א).

מרים פרנקל-שור: 102(א) הוא לאורך כל הסעיף, זה סעיף אחד ארוך.

מרים פרנקל-שור: התפיסה צריכה להיות שאין הקצאת שוטרים בשכר.

מרים פרנקל-שור: זה צריך להיות הפתיח – אין הקצאת שוטרים בשכר.

אופיר פינס-פז: זה מה שהאגודה הציעה.

מרים פרנקל-שור: האגודה נשארת בפרטי.

מרים פרנקל-שור: אנחנו אומרים מלכתחילה שאין הקצאת שוטרים בשכר, זו התפיסה.

מרים פרנקל-שור: מתי בכל זאת יש הקצאת שוטרים בשכר?

מרים פרנקל-שור: אז אנחנו יורדים לרזולוציות של הפרטי.

מרים פרנקל-שור: כלומר אנחנו מתכוונים ואומרים לא רק אנחנו מחדדים את א', אנחנו אומרים: התפיסה של הסעיף, אומרת הכנסת, אין הקצאת שוטרים בשכר, מתי יש?

מרים פרנקל-שור: בחריגים ובהתקיים שיקול דעת כזה.

מרים פרנקל-שור: זו התפיסה שאנחנו מבקשים מהוועדה לאשר.

אופיר פינס-פז: מה ההבדל בין זה ובין האגודה?

מרים פרנקל-שור: האגודה אומרת לגבי הפרטי.

אופיר פינס-פז: מה לגבי הפרטי?

אופיר פינס-פז: אנחנו מדברים עכשיו על הפרטי.

אופיר פינס-פז: כל הסעיף הזה זה על הפרטי, רק על הפרטי.

מרים פרנקל-שור: אנחנו מדברים על סעיף קטן (א), על זה האגודה אומרת.

אופיר פינס-פז: אנחנו עכשיו מדברים רק על הפרטי.

מרים פרנקל-שור: אנחנו מדברים על הפרטי אבל סעיף קטן (ה) שמדבר על מתי לא יוקצו שוטרים בשכר הוא חלק מההסדר הפרטי.

אופיר פינס-פז: ביקש אדם כי לרגל אירוע או פעולה מטעמו, אנחנו מחזירים את הפעולה על פי רצונכם.

אופיר פינס-פז: ביקש אדם כי לרגל אירוע או פעולה מטעמו תקצה המשטרה שוטרים לשם שמירה על הסדר הציבורי ושלום הציבור באירוע או בפעולה כאמור, לא יוקצו שוטרים בשכר אלא לאחר שקצין משטרה שהוסמך לכך בידי המפקח הכללי שקל את השיקולים הבאים.

אופיר פינס-פז: חברים, זה נראה לי מאוד נכון.

אופיר פינס-פז: שקל את השיקולים הבאים וסבר כי מפאת היקפם, טיבם, או מיקומם של האירוע או של הפעולה קיים חשש לפגיעה בסדר הציבורי ובשלום הציבור, ובלבד שהתקיימו לגבי האירוע או הפעולה הוראות כל דין.

אופיר פינס-פז: ואז אנחנו מפרטים.

אופיר פינס-פז: אופיו של האירוע בהיותו אירוע ציבורי.

אופיר פינס-פז: מטרתו ורווחיותו של האירוע, מיקום האירוע ועריכתו במקום ציבורי.

אופיר פינס-פז: מידת ההכבדה שגורם האירוע למשטרה והשלכותיו על תקציב המשטרה.

אופיר פינס-פז: יוזם האירוע, מצבו הכלכלי, זה אותו דבר, לא? זה כמו מטרתו ורווחיותו, לא בדיוק אבל בערך.

אופיר פינס-פז: אני מבין שכל התבחינים האלה הם פחות או יותר בפסק הדין?

אלעזר כהנא: קשה מאוד להתייחס ככה.

אלעזר כהנא: לא ראינו את זה.

אופיר פינס-פז: אבל מתי שהוא צריך להתייחס.

אלעזר כהנא: אבל אדוני, לא ראינו את זה, זה נוסח שעכשיו פעם ראשונה אנחנו שומעים אותו באוזניים ואפילו זה לא מול העיניים.

אלעזר כהנא: לשבת עכשיו מול מולטי מדיה ולחשוב כל דבר ולחשוב גם מה המשמעויות שלו, ואני לא מדבר על הרישא שאדוני הציג, הצעת האגודה שעושים סעיף על העסקת שוטרים בשכר ואומרים: לא יועסקו אלא אם כמו שאמר פה היועץ המשפטי נתן לדוגמא, חוק המעצרים אנחנו כותבים: לא ייעצר שוטר.

אלעזר כהנא: אני לא אומר שאנחנו לא מסכימים - - -

אופיר פינס-פז: אז מה אתה מציע לעשות?

אלעזר כהנא: אם זאת הגישה נצטרך ללכת לניסוח שונה מהותית מהצעת הממשלה, אי אפשר לעשות את זה בלי שנחשוב בבית ועם הכנסת.

שאול גורדון: אני מציע הצעה מעשית שנקבל את ההצעות האלה.

שאול גורדון: אנחנו לא צריכים בשביל זה להכביד על הוועדה.

שאול גורדון: אנחנו יכולים לשבת בינינו היועצים המשפטיים, לנסות להגיע לנוסח מוסכם ולהציג את זה לוועדה.

אופיר פינס-פז: בסדר, מתי?

שאול גורדון: נקדם את זה, כי כרגע כך בלי לראות את הדברים - - -

אופיר פינס-פז: חבר'ה, אני לא עוסק רק בעניינים שלכם, עם כל הכבוד לכם, אתם גוזלים הרבה יותר מדי זמן.

שאול גורדון: לא נוכל לתת מיידית עמדה רצינית, זה לא יהיה רציני.

אלעזר כהנא: ההצעה של הממשלה היא לא מאתמול, היא כבר חודשים ועל שולחן הוועדה היא כבר יושבת 3 שבועות.

אלעזר כהנא: אז היו יכולים להגיש לפני כן, היינו דנים בזה, היינו באים איתם בדיבורים.

אופיר פינס-פז: אתם צודקים ב-1000 אחוז, אני מסכים איתך על הביקורת הזו.

אופיר פינס-פז: אני חושב שאם הוועדה רוצה להגיש נוסח חלופי היא צריכה לעבוד מול הממשלה בצורה מסודרת, אני מסכים לביקורת הזאת.

אופיר פינס-פז: וברוך השם לא חסרים לנו משפטנים, לא בכנסת ולא בוועדה.

אופיר פינס-פז: אני מסכים לביקורת הזאת, אני חושב שהיא נכונה.

אופיר פינס-פז: אני רוצה להציע כך.

אופיר פינס-פז: בגלל שבכל מקרה אנחנו בפגרה ואי אפשר לקדם חקיקה בתקופה הזאת, מה גם שביקשתי מהשר לביטחון פנים להקים את הוועדה וזה גם כנראה לוקח יותר מדי זמן.

אופיר פינס-פז: בוא ניקח על עצמנו עוד איזושהי תקופה.

אופיר פינס-פז: ברגע שתודיעו לי שאתם מוכנים, אני מבקש שתשבו ותגמרו על נוסח פחות או יותר מוסכם.

אופיר פינס-פז: יש פה את עניין ההרכב של הוועדה שאנחנו רוצים אותו באמת הרכב שיכול לתת בשיקול הדעת שלו גם את העניין הכלכלי ציבורי ולא רק את העניין המשטרתי מבצעי.

אופיר פינס-פז: ההרכב צריך לבטא את הרצון הזה.

אופיר פינס-פז: ברגע שתודיעו לי שאתם מוכנים אני אביא את הכל ונסיים את הדבר הזה.

אופיר פינס-פז: אבל מוכנים מבחינתי זה גם ההרכב.

אופיר פינס-פז: אני אומר שוב: השר לביטחון פנים הבטיח לי אישית שהוא מקים הרכב של ועדה.

אופיר פינס-פז: אז אנה, תעזרו לו להרכיב את זה כי הוא זקוק לכוחות כדי להקים את ועדת הערר.

אופיר פינס-פז: אני פונה לכולם ובעיקר אלייך.

אופיר פינס-פז: ראש הממשלה צריך להקים ועדה כזו על מונח שב"כ והשר לביטחון פנים צריך להקים ועדה כזו על מונח המשרד לביטחון פנים במשטרה.

מודי לוין: לעניין הצעתו של היושב ראש שהועלתה במהלך הדיון ומשרד האוצר התנגד לה.

מודי לוין: העניין של בחינת הנושא של תקציב צבוע, אני מדגיש- תקציב צבוע לעניין הזה של העסקה בשכר, כמו שיש הרבה תקציבים צבועים שניתנים לתפקידי משטרה שונים.

מודי לוין: אני יודע שאתה חושש לסדרי העדיפויות של המשטרה שהתקציב הזה יבלע ויילקח לדברים אחרים, זו רק שאלה של פיקוח איך מפעילים את זה.

מודי לוין: אני מכיר את העבודה של משרד האוצר.

מודי לוין: היושב ראש הציע וזאת הצעה שיש לתת עליה את הדעת.

אופיר פינס-פז: במסגרת הסיכום אני רוצה להגיד לכם את הדבר שאני מבקש שתפנימו אותו.

אופיר פינס-פז: אנחנו מתכוונים לתת לכם 9 חודשים להיערך להסדר אחר.

אופיר פינס-פז: אני מדבר עכשיו על הציבורי.

אופיר פינס-פז: תנצלו את החודשים האלה כדי להיערך להסדר אחר יותר נכון, יותר בריא, יותר תקין בהקשר הזה.

אופיר פינס-פז: אני מתנצל שהנוסח הזה הובא בפניכם אחרי הרגע האחרון.

אופיר פינס-פז: אני מבקש שתנצלו את הזמן וברגע שתודיעו לי אני אכנס ואז יהיה דיון קצר.

אופיר פינס-פז: אם יש דבר אחד או שניים שאינם מוסכמים – גם אפשר להביא.

אופיר פינס-פז: העיקר שבגדול תהיה לכם הסכמה על העיקרון ועל היעדים המרכזיים, תודה לכולכם, הישיבה נעולה.